als_Latn dik_Latn sag_Latn
Një kryeministër i shantazhueshëm s’mund ta fshehë realitetin as me vizita klandestine jashtë vendit, as me zgërdheshje informate në Kuvend e as me dërgata ministrash e deputetësh që zdërhallen nëpër dreka. Shqiptarët kërkojnë të dinë ç’fsheh “kutia e zezë” e Edi Ramës, ajo kuti që u paralajmërua nga një deputet i PS-së dhe që e përmendin edhe ish-kryebashkiakë socialistë apo deputetë karriere që dinë shumë për qeverimin e Edvinit
Qeveria është përfshirë nga një konflikt i ashpër ditët e fundit, ku akuzave dhe sulmeve nuk i ka shpëtuar as kryetari socialist, njëherazi kryeministri i vendit, Edi Rama nga deputetët e grupit të tij parlamentarë. Ishte Ben Blushi pak ditë më parë që foli për një burokratizim ekstrem të qeverisë dhe Partisë Socialiste, ndryshe nga natyra e saj reale programore, që logjikisht e bën të jetë më e hapur dhe liberale. Më pranë qytetarëve dhe shtresave sociale.
Krejt ndryshe është PS-ja e sotme dhe qeveria e Ramës. Si të mos mjaftonin kritikat e Blushit, pasi ky i fundit është në përpjekje të vazhdueshme dhe sistematike për një “mendim ndryshe” në PS, edhe pse një nismë e tillë e Arben Malajt, Mako Bellos, Ben Blushit dhe Andis Harasanit u shkatërrua nga Rama pak vite më parë, në skenë kanë dalë edhe deputetë të tjerë socialistë, me peshë specifike në elektoral, që akuzojnë kryeministrin për papërgjegjshmëri dhe bukëshkelë. Por, këmbëngulja e tij, Ben Blushit, lë të nënkuptohet se diçka po lëviz në këtë funksion, atë të ngritjes së një kryqëzate në PS kundër kryeministrit Edi Rama. Dhe fjalori i përdorur pak ditë më parë nga deputeti socialist i Shkodrës, Tom Doshi i cili deklaroi shprehimisht se, nëse nuk ndryshon mënyra e qeverisjes, pra, distancimi nga klientelizmi i njerëzve të pushtetit, nepotizmi në administratën publike, korrupsioni me tenderët publikë dhe mosmbajtja e premtimeve bazike me të cilat Edi Rama erdhi në pushtet, ai dha një premtim se, ato që ai do të deklarojë do të jenë një “minë me sahat” për qeverinë Rama-Meta. Por, paralelisht me përplasjen e egër brenda mazhorancës, më konkretisht brenda grupit parlamentar socialist, Edi Rama ka nisur një betejë me drejtuesit vendorë socialistë, për të cilët është betuar se kurrsesi s’do i lejojë që të rikandidojnë për mandatet e dyta dhe të treta, por në kushtet e pabesueshmërisë ndaj tyre, po i çon në burg, për tu hequr kështu mundësinë e kandidimit si të pavarur. Socialistët e fundit që kanë mbetur në PS dhe normalisht janë drejtuesit e disa bashkive në vend, po spastrohen për ta zhveshur partinë më të madhe të së majtës nga çdo gjurmë ‘socialisti’. Këtu zë fill edhe ndarja territoriale, si parcelizim i zonave të influencës mes dy klientëve të pushtetit, në mënyrë që Rama të ketë në dorë, dhe sigurisht pa patur rivalë, bashkitë më të mëdha në vend, përmes të ciave synon të gjenerojë korrupsionin galopant. Megjithatë, rrethanat janë të tilla që Rama nuk e ka rrugën fort të shtruar në këtë sipërmarrje dhe kur deputeti i Shkodrës dhe drejtuesit vendorë socialistë flasin për “kutinë e zezë” të Edi Ramës, pra për shkaqet që po e çojnë atë drejt thellimit të paligjshmërisë qeveritare, situata bëhet më serioze dhe s’do mend të kuptohet se në këtë mënyrë Rama po i shkurton ditët pushtetit të tij. Tom Doshi ka shumë për të folur për Edi Ramën, kryebashkiaku i Vlorës, Shpëtim Gjika po ashtu jo më kot tha se “s’keni parë gjë akoma”, si dhe në kushte rebelimi kundër Ramës ndodhen edhe Flamur Bime i Gjirokastrës e Baftjar Zeqo i Fierit. Kjo betejë frontale e Ramës, duket se po i kushton atij qeverinë dhe janë vetë socialistët ata që s’durojnë më keqqeverisjen e kryeministrit të “1 milionë shuplakave” që po i kthehen në “1 milionë shkelma”. Situata është katandisur ku thërret qameti aq sa s’vlen më shprehja “vaj medet për këtë qeveri”, pasi është zëvendësuar denjësisht me Qamet-Qeverinë. Ndaj, përveçse zgjedhjet vendore të 21 qershorit do të jenë një referendum kundër ndarjes territoriale sipas interesave klienteliste të dyshes Rama-Meta, njëkohësisht ato do të shërbejnë edhe si katalizator për mbajtjen e shpejtë të zgjedhjeve të parakohshme parlamenare. Duket se kërkesa e opozitës për zhvillimin e zgjedhjeve të parakohshme parlamentare njëherazi me ato lokale, është e logjikshme dhe në përputhje me atë që na ofron realiteti i sotëm. Sot, opozita ka fituar një besim të fortë tek qytetarët, të cilët me të drejtë janë të zhgënjyer nga mosmbajtja e premtimeve të qeverisë. Rrugëzgjidhje tjetër nuk ka. Në këto dy vjet vendi është përfshirë në një situatë kaotike dhe këtë mund ta zgjidhë vetëm largimi sa më parë i dyshes Rama-Meta. Dhe kësisoj, gjendja e përgjithshme ekonomike dhe shoqërore është imponuese dhe nuk jep shpresë që kësaj qeverie t’i vazhdojë mandati.
als_Latn als_Latn als_Latn